Кацярына Стрэльчанка

сярэдняя школа №2 (г. Рэчыца Гомельская вобласць), 9 «Г» клас, настаўнiца Алена Уладзiмiраўна Сажына

*«Мова маці – крыніца святая – да вытокаў намеры вяртае»*

Я выбрала гэтыя словы, таму што яны прымусілі мяне паразважаць: што галоўнае ў жыцці? Для кагосьці – шмат грошай і добрая праца, а хтосьці скажа, што яму, акрамя бохана хлеба і кубка вады, нічога не трэба. Але ўсіх нас аб'ядноўвае мова. З самага маленства і да глыбокай старасці жыццё чалавека звязана з ёй.

У дзяцінстве мы слухаем чароўныя казкі маці, захапляючыся прыгажосцю слоў. Потым у школе мы зноў сутыкаемся з мовай. А якая ж мова прыгожая! У кожным слове мы чуем спеў птушак, клёкат буслоў і шамаценне лісця. Цудоўныя гукі мовы здольны зачараваць кожнага, хто пачуе іх.

На жаль, лёс роднага слова не такі лёгкі. Але ж яно выстаяла, і зараз кожны можа прачытаць любімы твор на роднай мове. Некаторыя людзі цураюцца роднага слова, адракаюцца ад яго. Але як можна забываць тое, што робіць цябе сапраўдным беларусам? Цураючыся мовы, ты губляеш кавалачак душы.

Роднае слова – гэта багацце, толькі духоўнае. Слова бацькоў – гэта штосьці нематэрыяльнае, гарачае, да чаго нельга дакрануцца, але магчыма адчуць сэрцам: гэта тое, што трэба берагчы, а потым перадаць нашчадкам. Мне вельмі спадабалася цытата Барадуліна, бо без матчынай мовы ў нас няма будучыні.